
Prijať synovstvo, tým to začína
============================
Jednoducho to prijať. Prijať synovstvo. Nebrániť sa tomu. Začať tým byť, stať sa tým. Úplne vážne. V hlbokom pokoji a prostote. Bez akejkoľvek teatrálnosti, zbytočných gest, prosto len to prijať a skutočne tým začať byť. Som syn. Som syn Boha. Môjho Otca. On je môj Otec. Toto je kľúč, začiatok, skala. Synovstvo. Možno najprv zažijeme bezradnosť - čo teraz, "čo máme robiť, bratia" (Sk 2, 37)? Možno osamelosť, keď sprvu okolo seba neuvidíme nikoho podobného. Ale to je v poriadku. To prvé spoznáme a naučíme sa. To druhé potvrdzuje, že sme bránou obrátenia práve prešli, naozaj, skutočne. Je to presťahovanie sa. Dovtedy svet bol tu a Boh, Nebo tam. Teraz Boh a Nebo sú tu. A stadiaľ novým spôsobom hľadíme na svet, ktorý je zrazu tam. Tu je Boh a Nebo. Tam je svet. Predtým to bolo naopak. Teraz sa to zmenilo. Nový pohľad, nové hľadisko.

Rastie, ani nevieme, ako...
============================
"S Božím kráľovstvom je to tak, ako keď človek hodí semeno do zeme; či spí alebo vstáva, v noci či vo dne, semeno klíči a rastie a on ani o tom nevie. Zem sama od seba prináša úrodu: najprv steblo, potom klas a napokon plné zrno v klase." (Mk 4, 26-28) "Semeno je Božie slovo. … A ktoré padlo do dobrej zeme, to sú tí, čo počúvajú slovo, zachovávajú ho v dobrom a šľachetnom srdci a s vytrvalosťou prinášajú úrodu." (Lk 8, 11.15)
Tie prvé slová často chápeme o Cirkvi ako takej. Hoci by sa dalo diskutovať, či ich naozaj chápeme... Ale platia aj o nás, o jednotlivcoch? Že ak naozaj prijímame Božie slovo do svojho srdca - "Lebo ak … vo svojom srdci uveríš, … budeš spasený" (Rim 10, 9) - ak mu naozaj uveríme, srdcom, čiže bytostne, tak sa premeníme, hlboko a zásadne a ani nebudeme vedieť ako? Ale nakoniec, prečo nie? Ak sa začneme naozaj považovať za synov Otca a uvažovať tak o sebe ako o domácich Boha a dedičoch Kráľovstva, nezačneme podľa toho aj uvažovať a z tohto hľadiska hľadieť na svet a veci a ľudí k na samého Boha a na seba samých? A ak tak uvažujeme - nebudeme vari podľa toho aj reagovať? A konať? Je predsa len normálne a prirodzené, že človek koná podľa toho, o čom je presvedčený, čomu verí a po čom túži, nie? Aj po mučeníctve a kríži bude túžiť ten, kto verí a je presvedčený, že je to najrýchlejšia cesta domov, do Neba, k Otcovi, dar, privilégium a šanca! Nuž, nezmenil sa taký človek, vplyvom slova, ktoré prijal, od základu - a ani si vlastne ani nevšimol ako, lebo samo slovo ho takto zmenilo? Samo Písmo nám, na reakcii možno na pohľad triviálnej, ale trefnej dáva príklad takejto okamžitej zmeny zmýšľania a postojov vplyvom viery: "Tak prišiel k Šimonovi Petrovi. On mu povedal: "Pane, ty mi chceš umývať nohy?"  Ježiš mu odpovedal: "Teraz ešte nechápeš, čo robím, ale neskôr pochopíš."  Peter mu povedal: "Nikdy mi nebudeš umývať nohy!" Ježiš mu odpovedal: "Ak ťa neumyjem, nebudeš mať podiel so mnou."  Šimon Peter mu vravel: "Pane, tak potom nielen nohy, ale aj ruky a hlavu!""  (Jn 13, 6-9). A naopak, ak človek neprijme Božie slovo, neuverí mu, ak o sebe stále zamýšľa ako o pozemskom človekovi, ktorý je doma tu, na zemi a tu je jeho život a všetko - či mu Evanjelium, ktoré odhaľuje život už nie smrteľníkov, ako bohov, synov Boha, nebude pripadať nadľudské a neľudsky ťažké? A veru pre ľudí takým aj je! "Preto je v Písme: "Hľa, kladiem na Sione kameň uholný, vyvolený a vzácny; kto v neho verí, nebude zahanbený." Vám, teda, ktorí veríte, je na česť; pre tých však, čo neveria: "Kameň, čo stavitelia zavrhli, sa stal kameňom uholným," "kameňom úrazu a skalou pohoršenia." Oni naň narážajú, lebo neveria slovu. A na to sú aj určení" (1Pt 2, 6-8). 
Viera, to je presťahovanie sa, mysľou, srdcom, z identity pozemšťana do identity syna Boha a nebešťana, zo zeme do Neba, kde sme doma, na zemi však už "iba cudzincami a pútnikmi" (Hebr 11, 13). A toto potom úplne samo od seba zmení úplne všetko ostatné.

Komár a ťava
===============
"Slepí vodcovia! Komára preciedzate a ťavu prehĺtate." (Mt 23, 24)
"Niekto je presvedčený, že môže jesť všetko; slabý je iba zeleninu. Ten, kto je, nech nepohŕda tým, kto neje, a kto neje, nech nesúdi toho, kto je, lebo Boh ho prijal. … Lebo niekto robí rozdiel medzi dňom a dňom, iný nerozlišuje dni; len nech je každý úplne presvedčený o svojom. Kto zachováva deň, zachováva ho kvôli Pánovi; kto je, je kvôli Pánovi, veď vzdáva vďaky Bohu; a kto neje, neje kvôli Pánovi a vzdáva vďaky Bohu." (Rim 14, 2-3.5-6) Niekto sa modlí ruženec, iný nie. Niekto má tetovanie, inému sa to oškliví. Niekto nosí rifle a preháňa sa na motorke, iný nosí bezchybný oblek z česanej vlny a má spôsoby dokonalého džentlmen. Niekto počúva metal, iný iba Beethowena. Niekto je tichý a utiahnutý, iného zďaleka vidieť a počuť. Záleží na týchto rozdieloch? Lebo často podľa nich súdime jeden druhého, pohoršujeme sa a odsudzujeme druhého, lebo nie je ako my. Lenže na týchto veciach v skutočnosti nezáleží. Na inom záleží: "Každý dobrý strom rodí dobré ovocie, kým zlý strom rodí zlé ovocie. Dobrý strom nemôže rodiť zlé ovocie a zlý strom nemôže rodiť dobré ovocie. Každý strom, ktorý neprináša dobré ovocie, vytnú a hodia do ohňa" (Mt 7, 17-19) O aké ovocie sa jedná? "Nie vy ste si vyvolili mňa, ale ja som si vyvolil vás a ustanovil som vás, aby ste išli a prinášali ovocie a aby vaše ovocie zostalo; aby vám Otec dal všetko, o čo ho budete prosiť̌ v mojom mene" (Jn 15, 16), vraví Ježiš. Kam ísť a prinášať aké ovocie, ktoré ostáva? Pavol nám to vysvetlí: "Nechcem, bratia, aby ste nevedeli, že som už̌ veľa ráz pomýšľal ísť k vám, aby som aj u vás mal nejaké́ ovocie, tak ako u ostatných národov, - ale až doteraz sa mi v tom prekážalo" (Rim 1, 13). Je to ovocie učeníkov, privedených ku Kristovi. Toto je prvé meradlo, ak už by sme chceli niekoho posúdiť a jeho kresťanstvo: je naozaj učeníkom-misionárom, ako opakuje súčasný pápež, koná poslanie a koná ho správne, podľa Krista a v Duchu, takže prináša ovocie v podobe nových učeníkov, ľudí vytrhnutých, vyslobodených z moci diabla, ovocie hojné, ktoré ostáva? 
A ako učeník, aj na ňom samom už vidieť ovocie, o ktorom píše Pavol zase inde, že "ovocie Ducha je láska, radosť, pokoj, zhovievavosť, láskavosť, dobrota, vernosť" (Gal 5, 22) a "ovocie svetla je v každej dobrote, spravodlivosti a pravde" (Ef 5, 9)? Opäť, podľa toho poznať učeníka, katolíka - nie podľa spôsobu modlitby, množstva pôstu, obliekania čí vonkajšieho prejavu. A toto je znakom aj farnosti ako spoločenstva, že je naozaj katolícka, podľa toho istého slova, "lebo sme počuli o vašej viere v Krista Ježiša a o láske, akú máte k všetkým svätým, pre nádej, ktorú máte uloženú v nebi. Už ste o nej počuli v pravdivom slove evanjelia. Ono k vám prišlo a ako na celom svete prináša ovocie a rastie, tak aj u vás od toho dňa, keď ste počuli a spoznali Božiu milosť v pravde" (Kol 1, 4-6). Aký teda katolík je? Podľa čoho ho spoznáme? Nesúdi. Neporovnáva sa s inými, iba s Bohom. Nesúperí o nič s nikým, iba so sebou o dokonalosť v láske. Neuráža sa. Nie je ustarostený. Raduje sa, lebo je synom Boha. Bez okolkov a navonok žije svoje vyvolenie a hovorí o ňom. So slobodou prijíma druhých takých, akí sú a miluje ich ako pravý syn Otca v hlbokom milosrdenstve a vernosti - bez úzkosti, nie z donútenia, ale veselo, lebo tým a takým je, je mu to prirodzené. Užíva si slobodu života v Bohu, slobodný od sveta, slobodný od jeho očakávaní a noriem a reťazí, miesto toho "spútaný Duchom" (Sk 20, 22), ktorý mu dáva voľnosť a silu a život. A všetko ostatné je vedľajšie. Úplne vedľajšie! Okrem Eucharistie a nedeľnej omše, spovede a piatkového skutku kajúcnosti, ktoré nás navonok spájajú a sama Eucharistia je naším zdrojom Života, všetko ostatné v duchovnom živote a živote vôbec je variabilné. Ak nám to vyhovuje, pomáha nám to k tejto dokonalosti ovocia, ak v rámci toho vzrastáme v láske a v jednote a spoločenstve spasených, ak prinášame na sebe ovocie Ducha a v Cirkvi ovocie nových učeníkov, potom je všetko úplne v poriadku. A tak teda, namiesto súdenia a preciedzania komára, radšej sa tešme a radujme z tejto rozmanitosti v Cirkvi a nakoľko sa dá, obohacujme sa ňou navzájom! Veď o tom pravá komunita lásky je! A ak sa v niečom obohatiť nemôžeme, lebo naša cesta a nátura je iná, tak sa tešme z tej pestrosti a rozmanitosti Božej novej rajskej záhrady, Cirkvi. Je v poriadku, že my sme iní a oni sú iní - len ak sme všetci Boží a prinášame ovocie Ducha. Inak prežívame omšu (a inak to prejavujeme navonok), inak žijeme a prežívame synovstvo, máme iné povahy, iný spôsob hovorenia a tón hlasu - ale toto všetko je v poriadku, ak sme Boží. A to sa prejavuje len a jedine ovocím. Nie tvar stromu, nie nástroje a postupy, ktoré mu prospievajú, ale ovocie je to, na čom záleží. A podľa ovocia môžeme spoľahlivo posúdiť stav každého, ako vraví Ježiš: "po ich ovocí ich poznáte" (Mt 7, 20). Nie podľa tvaru kmeňa, nie podľa nástrojov, ktoré používa, ale jedine po tomto ovocí. Snaha o uniformitu je jedna z najväčších prekážok spoločenstva Cirkvi!
A platí to tak aj pred Bohom. Ani On nám nevnucuje nijakú formu uniformity. Dáva nám skutočnú slobodu vo všetkom a chce len jedno, aby sme boli synmi na svoju vlastnú podobu a spôsob, však v ňom skutočne skutočnými synmi a potvrdzovali to pred tvárou sveta a na Jeho slávu ovocím, ktoré prinášame, pretože "Otec je oslávený tým, že prinášate veľa ovocia a stanete sa mojimi učeníkmi" (Jn 15, 8 ), vraví Ježiš. A tak ""Všetko smiem." Ale nie všetko osoží. "Všetko smiem." Ale ja sa ničím nedám zotročiť" (1 Kor 6, 12). Všetko máme po ruke, aby to slúžilo ovociu. A ak to slúži ovociu, je to dobré, aj keby sme sa tým líšili od všetkých ostatných vo svete či v Cirkvi.

Všetko korení v pokoji synovstva
==========================
Všetko sa odvíja od toho, kým sme, kým a čím sme sa v Kristovi, Bohu, stali. Všetko dokonalé vychádza z toho istého dokonalého Pokoja, v ktorom sme v Kristovi spočinuli. Z dokonalej nehybnosti ducha, ktorý už dostal a v Bohu dosiahol všetko a už len čaká, kedy sa to zavŕši v Sláve - aby tak všetok jeho pohyb, žitie, konanie, sa stali láskou, pretože dôvod sebectva pominul. "A do pokoja vchádzame my, čo sme uverili" (Hebr 4, 3), lebo vierou prijímame túto plnosť a vchádzame do nej i do jej pokoja. 
Prijímame zodpovednosť za svet, za ľudí okolo nás. Nie so strachom ako niekto, kto ešte len má byť súdený, pretože "kto počúva moje slovo a verí tomu, ktorý ma poslal, má večný život a nepôjde na súd, ale prešiel zo smrti do života" (Jn 5, 24), vraví Ježiš a naozaj je to tak. Ani nie ako bremeno alebo povinnosť. Prijímame ju ako súčasť a naplnenie toho, čím sme, asi ako keď sa majiteľ záhrady, ktorú práve kúpil, obzerá okolo seba, aby zistil, v akom je stave, kde čo na nej je a čo bude v nasledujúce mesiace s nou robiť, aby sa stala podľa jeho predstáv. "Lebo nebeské kráľovstvo sa podobá hospodárovi, ktorý vyšiel skoro ráno najať robotníkov do svojej vinice. Zjednal sa s robotníkmi na denári za deň a poslal ich do svojej vinice" (Mt 20, 1-2). Prijali sme. Stali sme sa tým. Náš denár je už istý. A tak sa rozhliadame okolo seba, čo a kde treba robiť, ako a kde priložíme ruku, lebo sme, čím sme. Robotníci vo Vinici Otca, našom dedičstve: "Blahoslavení tichí, lebo oni budú dedičmi zeme. Kto zvíťazí a až do konca zachová moje skutky, dám mu moc nad národmi" (Mt 5, 5; Zjv 2, 26). Vo svete sa tak podobáme záchranárom, ktorí vrtuľníkom priletia na nejaké miesto, vyskáču von, rozhliadnu sa, zhodnotia situáciu a pustia sa do práce. Nie zo strachu, nie kvôli odmene, ale preto, že toto je ich práca, sú záchranári. Takto sme my boli vyslaní do sveta: "A znova im povedal: "Pokoj vám! Ako mňa poslal Otec, aj ja posielam vás. Choďte teda, urobte všetky národy učeníkmi a krstite ich v mene Otca i Syna i Ducha Svätého! "" (Jn 20, 21; Mt 28, 19). 
Takto a týmto sa stávame skutočne jedno s Kristom a z tejto jednoty zasa všetko toto vychádza. "Ostaňte vo mne a ja vo vás. Ako ratolesť nemôže prinášať ovocie sama od seba, ak neostane na viniči, tak ani vy, ak neostanete vo mne. Ja som vinič, vy ste ratolesti. Kto ostáva vo mne a ja v ňom, prináša veľa ovocia; lebo bezo mňa nemôžete nič urobiť. Ak niekto neostane vo mne, vyhodia ho von ako ratolesť a uschne. Potom ich pozbierajú, hodia ich do ohňa a zhoria. Ak ostanete vo mne a moje slová ostanú vo vás, proste, o čo chcete, a splní sa vám to. Môj Otec je oslávený tým, že prinášate veľa ovocia a stanete sa mojimi učeníkmi." (Jn 15, 4-8)

	Čičava

	Po
17.4.
	Prepodobní otcovia Simeon z Perzie a Akkakios

	
	18.00 +Ján, Mária (r.Hricová)
	
	

	Ut
18.4.
	Prepodobný Ján, učeník svätého Gregora Dekapolitu

	
	
	18.00 +Jozef (r.Nábožná) + panychýda

19.4.
	Prepodobný otec Ján zo Starej Lavry

	
	18.00 +Jozef (r.Kožiková)

20.4.
	Prepodobný otec Teodor Trichinas

	
	17.00 +Bartolomej, Mária (r.Serafinová)

21.4. 
	Svätý mučeník Január a spoločníci; svätý mučeník Teodor z Pergy

	
	
	
	

	So
22.4.
	Prepodobný otec Teodor Sykeónsky

	
	8.00 +Jozef (r.Tkáčová) + panychýda
	
	

	Ne
23.4.
	Tretia nedeľa po Pasche – o myronosičkách 
Svätý a slávny veľkomučeník, triumfátor a divotvorca Juraj 

	
	9.15 *ZBP Peter (r.Jendrejová)
	7.30 *za farnosť
	11.00


Úmysel modlitby: za mier na Ukrajine a vo svete.	 
image1.jpeg




